Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 734/12/2202	Galanta, 22.10.2012
EEČ : 2-17-249-2012

U Z N E S E N I E

Trestná vec:	obvinený XXXXX  
Prečin:	Pytliactvo podľa § 310 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Galanta
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 20.10.2012 v čase o 12.45 hod. v katastrálnom území obce XXXXX na rybárskom revíri č. XXXXX s názvom Rašelinisko XXXXX, ktorý patrí do rybárskeho revíru Miestnej organizácie Slovenského rybárskeho zväzu XXXXX, neoprávnene zasiahol do výkonu rybárskeho práva tým, že lovil ryby dvomi teleskopickými rybárskymi udicami s navijakmi bez rybárskeho lístka, pričom nie je ani držiteľom rybárskeho povolenia. 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Okresného riaditeľstva Policajného zboru Sládkovičovo sp. zn. XXXXX zo dňa 20.10.2012 bolo podľa § 199 ods. 1 Tr. por. začaté trestné stíhanie a súčasne podľa § 206 odsek 1 Tr. por. vznesené obvinenie XXXXX pre prečin pytliactvo podľa § 310 odsek 1 Trestného zákona na tom skutkovom základe, ako je to uvedené  vo výrokovej časti tohto uznesenia. 

Po preskúmaní spisového materiálu som dospel k záveru, že v predmetnej veci sú splnené zákonné podmienky na rozhodnutie o podmienečnom zastavení trestného stíhania podľa § 216 Tr. por., podľa ktorého je možné podmienečne zastaviť trestné stíhanie v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, ak obvinený s týmto postupom súhlasí, vyhlási, že spáchal skutok, za ktorý je stíhaný, nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné opatrenie na jej náhradu, a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	V predmetnej veci sa obvinený k spáchaniu skutku v plnom rozsahu priznal a výslovne súhlasil s tým, aby prokurátor trestné stíhanie proti nemu podmienečne zastavil. XXXXX - splnomocnenec poškodeného - Slovenského rybárskeho zväzu vo svojom výsluchu uviedol, že obvinený pre poškodenú organizáciu nijakú škodu nespôsobil.  Skutkový stav bol okrem výsluchu obvineného a splnomocnenca poškodeného preukázaný aj zápisnicou o obhliadke miesta činu s fotodokumentáciou a revírnym listom.    

	Obvinený XXXXX je trestne stíhaný pre prečin pytliactvo podľa § 310 odsek 1 Trestného zákona, za ktorý možno uložiť trest odňatia slobody až na dva roky.  

	Zadováženými listinnými dôkazmi bolo preukázané, že obvinený pred spáchaním trestného činu viedol riadny život, nakoľko nemá záznam v registri trestov ani v evidencii priestupkov, toho času nie je trestne stíhaný v inom trestnom konaní.   

	Súčasne som podľa § 216 ods. 2 Tr. por. stanovil obvinenému skúšobnú dobu na jeden rok. Skúšobná doba sa začína právoplatnosťou tohto uznesenia.

	Pokiaľ obvinený v priebehu skúšobnej doby povedie riadny život, splní povinnosť nahradiť spôsobenú škodu, prokurátor rozhodne, že sa osvedčil. Inak sa rozhodne, a to aj počas skúšobnej doby, že sa v trestnom stíhaní pokračuje.
	
	Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Oravec
prokurátor